ลดเอ็นพีแอลฉลุย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

แบงก์เฮครึ่งปีหาย1.4หมื่นล้าน ‘กรุงไทย-ทีเอ็มบี’ยันแก้กับมือ
โพสต์ทูเดย์ — ธนาคารเปลื้องภาระหนี้เสียช่วง 6 เดือน หด 1.47 หมื่นล้าน 
รายงานข่าวจากธนาคารแห่งประเทศไทย เปิดเผยว่า หนี้ที่ไม่ก่อให้เกิดรายได้ (เอ็นพีแอล) สุทธิของระบบธนาคารพาณิชย์ที่จดทะเบียนในประเทศ 18 แห่ง ปรับตัวลดลงต่อเนื่อง โดยหนี้เสียล่าสุดไตรมาส 2 ปี 2553 อยู่ที่ 1.86 แสนล้านบาท ปรับลดลง 1.47 หมื่นล้านบาท และลดลง 1.08 หมื่นล้านบาท จากไตรมาสแรกที่มี 1.97 แสนล้านบาท หากเทียบกับสิ้นปี 2552 ที่มีหนี้เสีย 2.01 แสนล้านบาท ถือว่าลดลงถึง 1.47 หมื่นล้านบาท 
ธนาคารกรุงไทยมีปริมาณหนี้เสียสูงสุดที่ 4.83 หมื่นล้านบาท คิดเป็น 3.64% ของสินเชื่อ ถือเป็นธนาคารที่ปรับลดหนี้เสียลงได้มากที่สุดด้วยช่วง 6 เดือนแรกที่ผ่านมา โดยลดลง 3,845 ล้านบาท ขณะที่ธนาคารทหารไทยมีสัดส่วนหนี้เสียมากที่สุดในระบบที่ 6.96% ของสินเชื่อรวม 
ด้านกสิกรไทยเป็นธนาคารใหญ่ที่มีระดับหนี้เสียต่ำที่สุดตอนนี้ที่ 1.58 หมื่นล้านบาท หรือ 1.47% ของสินเชื่อรวม ขณะที่สแตนดาร์ดชาร์เตอร์ด (ไทย) มีหนี้เสียต่ำที่สุดในระบบที่ 0.19% ของสินเชื่อรวม นอกจากนี้ ในบรรดา ธนาคาร 18 แห่ง มีธนาคาร 9 แห่งที่สามารถปรับลดหนี้เสียสุทธิต่ำกว่า 2% ได้แล้ว ส่วนอีก 9 แห่งยังมีหนี้เสียสูงกว่า 2% 
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย กล่าวว่า ธนาคารจะคงนโยบายการตั้งสำรองเดือนละ 500 ล้านบาท อย่างนี้ไปเรื่อยๆ จนกว่าเอ็นพีแอลจะปรับลดสู่ระดับปกติ โดยเฉลี่ยของธนาคารพาณิชย์ทั่วไปควรอยู่ระดับ 2% คาดว่าน่าจะใช้เวลา 23 ปีจากนี้ 
โดยแผนแก้เอ็นพีแอลกลับไปสู่ระดับปกติ อาทิ การขายออก แต่ยอมรับว่าภาวะแบบนี้ไม่เอื้ออำนวยเพราะขายไม่ได้ราคา ธนาคารจะเน้นแก้ไขเองเพื่อให้ได้ราคาดีกว่า 
“ช่วงต้นปีเอ็นพีแอลเพิ่มขึ้นทุกเดือนจนน่าหนักใจ แต่ครึ่งหลังกลับมาปรับตัวดีขึ้น ประกอบกับสัญญาณเศรษฐกิจครึ่งปีหลังน่าจะดี เอ็นพีแอลจึงไม่ใช่ปัญหาที่น่าห่วง” นายอภิศักดิ์ กล่าว 
ด้านนายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ตั้งเป้าหมายจะลดหนี้เสียก่อนหักสำรองให้เหลือตัวเลขหลักเดียว จากปัจจุบันอยู่ที่ 10.9% ซึ่งปรับลดจากต้นปีที่มี 21% และแง่มูลหนี้ถือว่าปรับลดลงมาได้ค่อนข้างมากแล้ว จากอดีตที่ธนาคารเคยมีหนี้เสียถึง 7 หมื่นล้านบาท ตอนนี้เหลือกว่า 4 หมื่นล้านบาท ส่วนหนึ่งเป็นผลจากการขายหนี้เสียออกไปถึง 9,261 ล้านบาท เมื่อเดือน เม.ย. 2553 
อย่างไรก็ดี ปีนี้ธนาคารไม่มีแผนจะขายหนี้เสียออกอีก เพราะจำนวนหนี้เสียที่มีเหลืออยู่ในปัจจุบันเป็นระดับที่บริหารจัดการได้เอง อีกทั้งแนวโน้มการขยายสินเชื่อ และการเข้าถึงลูกค้าใหม่ๆ จะช่วยให้อัตราการเกิดหนี้เสียน้อยลง